**Bársonyvirág vetőmagokat tesztelt a Szupermenta**

**A Szupermenta program folytatásaként törpe bársonyvirág vetőmagok komplex vizsgálatát végezték el a Nemzeti Élelmiszerlánc-biztonsági Hivatal (Nébih) szakemberei. Összesen 8 kiszerelő 10 termékét ellenőrizték, amelyek között magyar, cseh és holland csomagolású termékek is akadtak. Jelölési hiba egy vetőmagnál merült fel, az ígértnél kevesebb magtömeg miatt azonban 6 esetben fogyasztóvédelmi eljárás indítását kezdeményezi a Nébih.**

A kiskertekben felhasznált hobbivetőmagok jellemzően kis mennyiségben, bármelyik kertészeti termékeket forgalmazó boltban megvásárolhatóak. A széles kínálatból ezúttal a színkeverék vagy mix megnevezésű törpe bársonyvirág *(Tagetes patula)* hobbivetőmagokat ellenőrizte a Nébih.

A hivatal laboratóriumában a szakemberek megvizsgálták a vetőmagok csírázóképességét és GMO-tartalmát. Ezen felül ellenőrizték a termékek tisztaságát és idegenmag-tartalmát is, de a tömegmérés és a tényleges mag-darabszám vizsgálata sem maradt el. Csírázóképesség szempontjából minden bársonyvirág vetőmag megfelelt a jogszabályban előírtaknak és GMO-szennyezettség sem fordult elő.

Kevésbé kedvező eredményt mutatott a tömegre irányuló összehasonlító próba: a vizsgált 10 termékből 6 mintánál a vetőmagvak tömege kevesebb volt a csomagoláson feltüntetettnél. A Nébih a problémáról tájékoztatja az érintett vetőmag-forgalmazókat, az eredményeket pedig átadja a hatáskörrel és illetékességgel rendelkező fogyasztóvédelmi hatóságnak.

A szakemberek elvégezték a vetőmagok jelölésének ellenőrzését is. Többek között az alapvető termékinformáció meglétét, a minőséget megóvó és zárt csomagolást, a származást vizsgálták, de az egyéb, a tasakon feltüntetett információknak való megfelelést is ellenőrizték, például a lejárati időt. Egy terméknél eltért a tasak elején és hátulján feltüntetett kiszerelő cég. Az ellentmondásos jelölés miatt a Nébih figyelmezteti az illetékes forgalmazót.

A Szupermenta termékteszt kedveltségi tesztje sem maradt el, ahol a termékeket vásárlói szempontok – például a felhasználási utasítás-piktogramok megléte, érthetősége, a csomagolóanyag biztonságossága – alapján pontozták. A dobogó legfelső fokára a *Kertimag RÉDE Bársonyvirág* állhatott, második helyen a *MoravoSeed Bársonyvirág mix* végzett, míg a harmadik helyet a *Budapesti Kertimag Törpe bársonyvirág* érdemelte ki.

További információk és a részletes vizsgálati eredmények elérhetők a Nébih Szupermenta termékteszt oldalán: <https://szupermenta.hu/kerteszkedok-figyelem/>

2020.03.27.

Nemzeti Élelmiszerlánc-biztonsági Hivatal